**PROJEKTO „ALTERNATYVIŲ INVESTICIJŲ DETEKTORIUS (AID)“**

**PROJEKTINIŲ IDĖJŲ ATRANKOS TVARKOS APRAŠAS**

**I. Bendrosios nuostatos**

1. Projektinių idėjų atrankos tvarkos apraše pateikiama projekto „Alternatyvių Investicijų Detektorius (AID)“ metu vykdomoje Socialinių inovacijų platformoje organizacijų pateiktų projektinių idėjų vertinimo ir atrankos tvarka.

2. Pagrindinės Projektinių idėjų atrankos tvarkos aprašo sąvokos:

2.1. **Aprašas** – Projektinių idėjų atrankos tvarkos aprašas;

2.2. **ESFA** – Europos socialinio fondo agentūra;

2.3. **Idėjos pristatymas** – procesas, kurio metu pareiškėjas ekspertų komisijai pristato projektinę idėją, pateiktą projektinės idėjos paraiškoje;

2.4. **Inkubatorius** – projekto veikla, kurios metu organizacijoms, su kuriomis sudaroma jungtinės veiklos sutartis, suteikiamos ekspertų konsultacijos ir kita pagalba projektinių idėjų įgyvendinimo laikotarpiu;

2.5. **Paraiška** – projektinės idėjos paraiška;

2.6. **Pareiškėjas** – projektinę idėją įgyvendinti siekiantis juridinis asmuo, atitinkantis Apraše nustatytus reikalavimus;

2.7. **Partneris** – prie pareiškėjo teikiamos projektinės idėjos įgyvendinimo prisidedantis juridinis asmuo, atitinkantis Apraše nustatytus reikalavimus;

2.8. **Projektas** – Europos socialinio fondo agentūros vykdomas projektas „Alternatyvių Investicijų Detektorius (AID)“;

2.9. **Projektinė idėja** – pareiškėjo projektinės idėjos paraiškoje pateikta projektinė idėja, kurią siekia įgyvendinti pareiškėjas ir partneris (-iai), jei partnerio įsitraukimas yra numatytas;

2.10. **Projektinės idėjos tikslinė grupė** – paraiškoje nurodyta asmenų grupė, atitinkanti projekto tikslinės grupės apibrėžimą;

2.11. **Projekto tikslinė grupė** – socialinę riziką patiriantys asmenys, socialinę atskirtį patiriantys asmenys, socialiai pažeidžiami asmenys.

3. Projekto tikslas – plėtojant socialinės integracijos paslaugas, didinti socialiai pažeidžiamų, socialinę riziką ir atskirtį patiriančių asmenų galimybes aktyviai dalyvauti darbo rinkoje ir bendruomenėje.

4. Pagal Aprašą galimi pareiškėjai yra visi viešieji ar privatūs juridiniai asmenys.

5. Pagal Aprašą galimi partneriai yra visi viešieji ar privatūs juridiniai asmenys:

5.1. Tuo atveju, kai pareiškėjas projektinę idėją numato įgyvendinti kartu su partneriu (-iais), pareiškėjas turi projektinės idėjos paraiškoje (4 punktas) pagrįsti partnerio įtraukimo į projektą būtinumą;

5.2. Projektinės idėjos įgyvendinimo išlaidas, kurios gali būti atlyginamos iš projekto biudžeto, gali patirti tiek pareiškėjas, tiek partneris (-iai).

6. Pareiškėjai ir partneriai turi atitikti Aprašo 4 priede nurodytus tinkamų pareiškėjų ir partnerių reikalavimus.

7. Teikiamų pagal Aprašą projektinių idėjų įgyvendinimas turi būti baigtas ne vėliau kaip iki 2023-04-01. Galutinis terminas, iki kurio turi būti pateikiami veiklas ir išlaidas pagrindžiantys dokumentai, nurodomas Jungtinės veiklos sutartyje.

8. Pagal Aprašą gali būti finansuojamos veiklos, jei atitinka šiuos požymius:

8.1. Prisideda prie Projekto tikslo pasiekimo;

8.2. Atitinka Aprašo 3 priede numatytus reikalavimus.

9. Projektinių idėjų įgyvendinimo išlaidos turi atitikti šiuos reikalavimus išlaidoms:

9.1. Tinkamų finansuoti išlaidų dalis, kurios nepadengia skiriamo finansavimo lėšos, ir netinkamos finansuoti išlaidos turi būti finansuojamos iš pareiškėjo ir (ar) partnerio lėšų.

9.2. Pagal šį Aprašą tinkamų finansuoti išlaidų dalis iki 100 %.

10. Nustatomi šie projektinių idėjų atrankos etapai:

10.1. Paraiškos pateikimas ir administracinės atitikties vertinimas;

10.2. Projektinių idėjų pristatymas ir vertinimas;

10.3. Derybos dėl jungtinės veiklos sutarties sąlygų;

10.4. Jungtinės veiklos sutarties pasirašymas.

11. Iš organizacijų, su kuriomis pasirašoma jungtinės veiklos sutartis, gali būti reikalaujama dalyvauti inkubatoriaus veiklose (pavyzdžiui, bendradarbiauti su mentoriais, dalyvauti teisinėse ir (ar) finansinėse konsultacijose ir kt.).

12. Projektinių idėjų pristatymo susitikimai yra vieši, juos stebėti gali visi norintys.

**II. Kvietimas teikti paraiškas Socialinių inovacijų platformoje**

13. ESFA skelbia kvietimą teikti paraiškas atrankai (toliau – kvietimas atrankai) viešai prieinamoje internetinėje svetainėje [www.esf.lt](http://www.esf.lt). Užpildyta paraiška ir pasirašytas Aprašo 2 priedas (pareiškėjo ir partnerių (jei taikoma)) yra pateikiami [aid@esf.lt](mailto:aid@esf.lt) elektroninio pašto adresu (siunčiama DOC formato ir PDF formato (pasirašyti ir skanuoti arba pasirašyta elektroniniu parašu)) arba pateikiama užpildant elektroninę formą adresu <https://www.surveymonkey.com/r/6RVBSDR>.

14. Pateikdami paraiškas atrankai pareiškėjai ir partneriai sutinka, kad, siekiant įvertinti paraiškų administracinę atitiktį, būtų tikrinami duomenys apie pareiškėjus ir partnerius, jų vadovus bei buhalterius visose valstybės valdomose duomenų bazėse. Duomenys saugomi tiek, kiek būtina paraiškos vertinimui, tai yra iki sprendimo atmesti paraišką priėmimo arba jungtinės veiklos sutarties su pareiškėju sudarymo, tačiau neilgiau nei 1 metus.

15. Paraiškų teikimo laikotarpis tęsiasi iki 2022 m. rugsėjo 30 d. arba iki kol baigsis kvietimui skirtos finansavimo lėšos.

16. Projektinių idėjų įgyvendinimo finansavimui iš viso skiriama iki 2 600 000,00 eurų.

**III. Paraiškų administracinės atitikties vertinimas**

17. Paraiškų atitiktį administraciniams kriterijams vertina ESFA. Administracinės atitikties kriterijai nurodyti Aprašo 4 priede.

18. Nors vieno iš administracinės atitikties kriterijų neatitinkanti paraiška atmetama.

19. Paraiškos atmetimas, kaip neatitinkančios administracinės atitikties kriterijų, neriboja pareiškėjo galimybių pateikti naują paraišką.

20. Apie paraiškų vertinimo rezultatus pareiškėjai informuojami paraiškoje nurodytu elektroniniu paštu ne vėliau kaip per 14 d. nuo paraiškos pateikimo.

**IV. Projektinių idėjų pristatymas ir vertinimas**

21. Pareiškėjai, kurių paraiškos atitinka administracinės atitikties kriterijus, kviečiami į susitikimą, kurio metu pristatoma paraiškoje pateikta projektinė idėja. Kvietimas išsiunčiamas paraiškoje nurodytu elektroniniu paštu, nurodant susitikimo datą, laiką ir vietą.

22. Projektinės idėjos pristatymą vertina ekspertų komisija. Ekspertų komisijos darbas organizuojamas ekspertų darbo reglamente nustatyta tvarka[[1]](#footnote-2). Ekspertų komisija sudaroma iš nevyriausybinių organizacijų, mokslininkų, Europos socialinio fondo agentūros ir (arba) Socialinės apsaugos ir darbo ministerijos deleguotų atstovų.

23. Susitikimai su ekspertais, kurių metu pristatomos projektinės idėjos, aprašytos paraiškose, organizuojami ne rečiau kaip kartą per ketvirtį.

24. Projektinės idėjos pristatomos susitikimo su ekspertais metu, dalyvaujant pareiškėjui arba jo atstovui:

24.1 Pristatymo trukmė – iki 15 minučių;

24.2. Pristatymą turi sudaryti pareiškėjo prisistatymas (iki 5 minučių) ir projektinės idėjos (tikslo, rezultatų, veiklų ir kt.) pristatymas;

24.3. Po pristatymo numatoma klausimų-atsakymų sesija.

25. Susitikimo metu gali būti daromas garso ir/ar vaizdo įrašas.

26. Jei pareiškėjas neatvyksta į projektinės idėjos pristatymą, ekspertų komisija projektinę idėją atmeta.

27. Jei pareiškėjas elektroniniu paštu ([aid@esf.lt](mailto:aid@esf.lt)) informuoja apie negalėjimą dalyvauti projektinės idėjos pristatyme ir yra galimybių perkelti projektinės idėjos pristatymą į kitą susitikimą su ekspertais, ESFA gali nuspręsti perkelti projektinės idėjos pristatymą į kitą susitikimą su ekspertais ir apie tai informuoti pareiškėją paraiškoje nurodytu elektroniniu paštu.

28. Ekspertų komisija vertina pareiškėjo pateiktos paraiškos turinio bei projektinės idėjos pristatymo visumą, atsižvelgdama į šiuos aspektus (aspektai pateikiami abėcėline, o ne prioriteto, tvarka):

28.1. Projektinės idėjos inovatyvumas;

28.2. Projektinės idėjos tikslas ir uždaviniai yra aiškūs, išmatuojami, realistiški;

28.3. Organizacijos kofinansavimas (paramos iš kitų įstaigų, organizacijų, fondų dydis);

28.4. Organizacijos patirtis įgyvendinant projektus;

28.5. Organizacijos patirtis ir vykdančio personalo gebėjimai;

28.6. Organizacijos tvarumas;

28.7. Pareiškėjo tikslinės grupės pasirinkimas;

28.9. Paslaugų gavėjų skaičius;

28.10. Paslaugų kokybė ir jos užtikrinimas;

28.11. Patirtis socialinės integracijos srityje;

28.12. Problemos sprendimo įgyvendinamumas;

28.13. Projektinės idėjos vertė ir planuojami pasiekti rezultatai;

28.14. Savanorių dalyvavimas veikloje;

28.15. Sprendžiamos problemos aktualumas;

28.16. Vykdytinos veiklos tęstinumas, išmatuojami ir ilgalaikiai rezultatai;

28.17. Kiti svarbūs aspektai.

29. Ekspertų komisija priima sprendimą patvirtinti projektinę idėją ir kviesti pareiškėją į kitą (derybų) etapą arba atmesti projektinę idėją.

30. ESFA per 14 d. nuo projektinių idėjų pristatymo susitikimo informuoja pareiškėjus apie Projektinių idėjų vertinimo rezultatus paraiškoje nurodytu elektroniniu paštu.

31. Projektinės idėjos atmetimas neriboja pareiškėjo galimybių pateikti naują paraišką.

**V. Derybos dėl jungtinės veiklos sutarties sąlygų**

32. Pareiškėjai, kurių projektinės idėjos patvirtinamos ekspertų komisijos, kviečiami į susitikimą, kurio metu vykdomos derybos dėl jungtinės veiklos sutarties sąlygų. Kvietimas išsiunčiamas paraiškoje nurodytu elektroniniu paštu, nurodant susitikimo datą, laiką ir vietą.

33. Iki susitikimo pareiškėjui gali būti atsiunčiamas siūlomas jungtinės veiklos sutarties projektas.

34. Derybų metu gali būti tikslinamos pareiškėjo vykdytinos veiklos, finansavimo paskirtis, suma, projekto trukmė, dalyvių skaičius, siektini tarpiniai tikslai ir rezultato rodikliai bei kitos sąlygos, dėl kurių susitaria pareiškėjas ir ESFA.

35. Po derybų ESFA parengia siūlomą pasirašyti jungtinės veiklos sutartį.

36. Jei pareiškėjas nedalyvauja derybose dėl jungtinės veiklos sutarties sąlygų, ekspertų komisija projektinę idėją atmeta. Tačiau jei pareiškėjas elektroniniu paštu ([aid@esf.lt](mailto:aid@esf.lt)) informuoja apie negalėjimą dalyvauti derybose ir yra galimybių perkelti derybas, ESFA gali nuspręsti perkelti derybas dėl jungtinės veiklos sutarties sąlygų į kitą datą ir apie tai informuoti pareiškėją paraiškoje nurodytu elektroniniu paštu.

37. Pareiškėjo kvietimas dalyvauti derybų etape nėra laikomas ESFA įsipareigojimu su pareiškėju sudaryti jungtinės veiklos sutartį.

38. Atsisakymas sudaryti jungtinės veiklos sutartį neriboja pareiškėjo galimybių pateikti naują paraišką.

**VI. Jungtinės veiklos sutartis**

39. Jungtinės veiklos sutartyje nurodomos planuojamos įgyvendinti veiklos, tarpiniai rezultatai, galutiniai rezultatai, laikotarpis, per kurį turi būti pasiekti tarpiniai ir galutiniai rezultatai, atsiskaitymo dokumentai bei kita reikalinga informacija.

40. Galutinė jungtinės veiklos sutartis išsiunčiama paraiškoje nurodytu elektroniniu paštu:

40.1. Pareiškėjas turi pasirašyti jungtinės veiklos sutartį elektroniniu parašu per 7 d. nuo jos išsiuntimo elektroniniu paštu;

40.2. Pareiškėjui nepasirašius jungtinės veiklos sutarties per nustatytą terminą, jungtinės veiklos sutarties sudarymas atšaukiamas ir projektinė idėja atmetama. Tačiau pareiškėjui nepasirašius jungtinės veiklos sutarties per nustatytą terminą, bet elektroniniu paštu ([aid@esf.lt](mailto:aid@esf.lt)) pateikus pasiūlymus jungtinės veiklos sutarties sąlygų tobulinimui, ESFA gali svarstyti pateiktus pasiūlymus ir su jais sutikti, koreguojant jungtinės veiklos sutarties sąlygas, arba juos bei projektinę idėją atmesti. Apie savo sprendimą ESFA informuoja pareiškėją paraiškoje nurodytu elektroniniu paštu.

41. Jungtinės veiklos sutarties sudarymo atšaukimas ir projektinės idėjos atmetimas neriboja pareiškėjo galimybių pateikti naują paraišką.

42. Jungtinės veiklos sutartis gali būti keičiama bet kurios šalies iniciatyva nekeičiant projektinės idėjos esmės. Jungtinės veiklos sutarties keitimai atliekami 39-40 punktuose nustatyta tvarka.

43. Atsižvelgus į tarpinius rezultatus, ESFA gali pasiūlyti pareiškėjui didinti dalyvių skaičių, didinant veiklų apimtis, projektinės idėjos finansavimą ir atitinkamai nustatant kitas sutarties sąlygas nekeičiant projektinės idėjos esmės. Papildomi susitarimai daromi keičiant jungtinės veiklos sutartį 39-40 punktuose nustatyta tvarka.

44. Pasibaigus jungtinės veiklos sutarčiai arba iki jos pabaigos likus ne daugiau nei 30 dienų ESFA gali pasiūlyti pareiškėjui pratęsti jungtinės veiklos sutartį tokiomis pat sąlygomis naujam laikotarpiui. Jungtinės veiklos sutarties pratęsimai atliekami 39-40 punktuose nustatyta tvarka.

**VII. Sprendimų apskundimo tvarka**

45. Pareiškėjas, nesutinkantis su paraiškos ar projektinės idėjos pristatymo vertinimu, turi teisę bet kuriame projektinių idėjų atrankos etape priimtą sprendimą skųsti Administracinių bylų teisenos įstatyme nustatyta tvarka.

**VIII. Baigiamosios nuostatos**

46. Visi šiame Apraše aprašyti projektinių idėjų atrankos etapai ir jų dalys gali būti vykdomi nuotoliniu būdu.

47. Bet kuriame projektinių idėjų atrankos etape ESFA gali paprašyti pareiškėjo pateikti papildomus dokumentus, susijusius su projektine idėja.

1. <https://www.esf.lt/data/public/uploads/2020/07/ekspertu-darbo-reglamentas.pdf> [↑](#footnote-ref-2)